
ROMÂNIA

JUDEŢUL TIMIŞ

MUNICIPIUL TIMIŞOARA

SERVICIUL GUVERNANȚĂ PARTICIPATIVĂ ȘI MANAGEMENT CARTIERE
SC2021-31967/18.11.2021
REFERAT DE APROBARE

privind aprobarea proiectului de hotărâre privind aprobarea Campaniei de buget participativ „Timișoara Decide!”
Bugetul Participativ este un instrument de management deschis, incluziv și transparent, instrument care permite participarea reală a cetățenilor la guvernarea orașului, aceștia putând decide în mod direct cum se va cheltui o sumă clar definită în acest sens, din bugetul Primăriei Municipiului Timișoara. Designul campaniei de buget participativ implică diferite nivele de deliberare, participare și reprezentare democratică a cetățenilor. 

Prin prezentul proiect de Hotărâre de Consiliu Local propunem consultarea cetăţenească şi transferul către cetăţeni a responsabilităţii decizionale pentru o sumă de aproximativ 3 mil lei pentru finanțarea a până la 10 proiecte pe an. Bugetul maxim alocat pentru orice proiect conform regulamentului este de 400.000 LEI, cu TVA inclus.
Pot participa la procesul de buget participativ, prin propunere de proiecte și /sau votare, toţi cetăţenii care locuiesc, muncesc sau studiază în Timişoara şi au vârsta de minim 16 ani. Participarea va avea loc pe o platformă web dedicată Campaniei „Timișoara Decide!”, iar cetățenii care doresc să se implice o vor face în termenii și condițiile specifice folosirii acestei platforme și conform cu regulamentul Campaniei.  
Istoria bugetului participativ a început la sfârșitul anilor ’80 în comunitățile defavorizate din Brazilia și America Latină ca o modalitate de reducere a inegalităților, sărăciei și ca răspuns la provocările identificării unor căi sustenbile de dezvoltare. Odată cu criza financiară din anii 2000, urmată de criza reprezentării democratice din Europa, mai multe administrații locale au adoptat acest instrument de democrație participativă în orașe precum Paris, Londra, Berlin sau Lisabona. În România, Bugetul participativ a fost adoptat prin hotărâri ale Consiliilor Locale în cel puţin următoarele orașe: București, Cluj, Oradea, Iași, Baia Mare.
Creșterea rapidă a implicării cetățenilor, atât în Europa, cât și în întreaga lume, în campaniile de bugete participative are la bază evoluția tehnologică din ultimii azi ce a permis atragerea și implicarea unui număr din ce în ce mai mare de participanți. 

Având în vedere Legea nr. 52/2003 privind transparența decizională în administrația publică art. 1 alin (2) lit. b) și art. 2 lit. c) care prevăd participarea activă a cetăţenilor la luarea deciziilor administrative, considerăm oportună implementarea unui buget participativ la nivelul administrației locale a Municipiului Timișoara. 
În conformitate cu prevederile art. 129, alin. (2), lit. b) din Ordonanța de Urgență a Guvernului nr. 57/2019 privind Codul Administrativ, cu modificările și completările ulterioare: Consiliul local exercită următoarele categorii de atribuții: atribuții privind dezvoltarea economico-socială și de mediu a comunei, orașului sau municipiului;

și alin (4) lit.a), d) și e): În exercitarea atribuțiilor prevăzute la alin. (2) lit. b), consiliul local:

a) aprobă, la propunerea primarului, bugetul unității administrativ-teritoriale, virările de credite, modul de utilizare a rezervei bugetare și contul de încheiere a exercițiului bugetar;

d) aprobă, la propunerea primarului, documentațiile tehnico-economice pentru lucrările de investiții de interes local, în condițiile legii;
e) aprobă strategiile privind dezvoltarea economică, socială şi de mediu a unităţii administrativ-teritoriale;
În conformitate cu art. 14 alin. (4) din Legea nr. 273/2006 privind finanțele publice locale, cu modificările și completările ulterioare;

Având în vedere că la nivel local, Consiliul Local al Municipiului Timişoara are ca obiectiv o bună guvernare în condiții de transparență totală, ajustarea politicilor publice la nevoile și așteptările comunității, prin această campanie se urmărește identificarea unui număr de  proiecte de interes local inițiate de cetățeni, care vor putea fi asumate şi implementate de Consiliul Local al Municipiul Timişoara, începând cu anul 2022, fiind un prim şi important pas în complexul proces de buget  participativ.

Îndeplinirea cerințelor minimale ale proiectelor propuse se va verifica de către o comisie formată din specialişti din cadrul primăriei municipiului Timişoara și reprezentanţi ai organizațiilor neguvernamentale. În scopul gestionarii întregului proces, proiectele eligibile vor fi supuse votului cetățenilor pe site-ul dedicat campaniei.

Bugetul participativ face parte dintr-o inițiativă mai largă de guvernare deschisă, Open Government Partnership (OGP), asumată și de către Primăria Municipiului Timișoara prin HCL nr 321/ 07.09.2021 privind aprobarea Protocolului de colaborare între Municipiul Timișoara si Asociația Banat IT, Asociația Smart City, respectiv Fundația AID-ONG, în vederea elaborării metodologiei pentru operaționalizarea guvernării participative la nivelul Municipiului Timișoara. OGP are la bază Declarația privind guvernarea deschisă, prin care semnatarii își afirmă angajamentul de a urma patru principii directoare pentru deschiderea guvernării: creșterea disponibilității informațiilor publice pentru cetățeni; stimularea participării civice; implementarea celor mai înalte standarde de etică în administrația publică; creșterea accesului la noile tehnologii pentru deschiderea guvernării.
Prin implementarea acestei inițiative, Primăria Municipiului Timișoara va asigura un cadru deliberativ specific, repetitivitatea anuală a procesului şi își va asuma implementarea proiectelor votate de cetăţeni, cât și monitorizarea implementării acestora printr-un proces transparent și inclusiv. 
Organizarea și derularea campaniei se va face în conformitate cu Regulamentul anexat la prezentul Proiect de Hotărâre.

